钦定古今图书集成/明伦汇编/官常典/第614卷 > 阎庆引
## 钦定古今图书集成/明伦汇编/官常典/第614卷 > 阎庆引

按《魏书良吏传》：“庆引，不知何许人，为东秦州敷城太
守。在政五年，清勤厉俗。频年饥馑，庆引岁常以家粟
千石赈恤贫穷，民赖以济。其部民杨宝龙等一千馀
人申讼美政，有司奏曰：案庆引自莅此郡，惠政有闻，
又能自以己粟赡恤饥馑，乃有子爱百姓之义。如不
少加优赉，无以厉彼贪残。”又案：齐州东魏郡太守路
邕，在郡治能，与之相埒，语其分赡，又亦不殊，而圣旨
优隆，赐以衣马，求情即理，谓合同赏。灵太后卒无褒
赏焉。